SANAKARTTA 									21.10.2019
REITIT VUOSAAREN TERVEYSASEMAN JA METROASEMAN VÄLILLÄ
Reitti Metroasemalta Vuosaaren terveysasemalle
Vuosaaren metroasema on Helsingistä saapuvan junan pääteasema. Metrosta poistutaan metron kulkusuuntaan. Laiturialueen keskellä on sisäänkäynti ylös katutasolle johtavaan porrastilaan. Sisäänkäynnissä on vasemmalla liukuovi liukuportaiden kohdalla ja avattava ovi oikealla tavallisten portaiden kohdalla. 
Ylähäällä lippuhallissa on portaita suoraan vastapäätä aita, joka pitää kiertää oikealta tai vasemmalta, jotta pääsisi lippuhallin ulko-oville ja Valkopaadentielle. 
Lippuhallin oikealla seinustalla sijaitsevat WC:t. Niiden jälkeen on kioski ja sen edessä lehtitelineet ennen uloskäyntiä. Vessojen ohituksen jälkeen vastakkaisella seinustalla ovat hissien ovet. 
Alhaalla laiturialueella hissit löytyvät porrastilan oikealta puolelta, hissien ovet aukeavat laiturialueelle. Saapuvan metron etupäästä on hisseille noin kaksikymmentäviisi metriä. Tultaessa ylhäällä hisseistä ulos käännytään vasempaan ja kuljetaan noin viisitoista metriä ulko-oville.
Hissien vieressä on myös toiset tavalliset portaat laiturialueen ja lippuhallin välillä. Portaiden yläpäästä kuljetaan suoraan eteenpäin ulko-oville ja Valkopaadentielle. 
Ulkona ylitetään Valkopaadentie, jossa on joukkoliikenteen bussipysäkit. Liikenne on kaksisuuntaista. Kadun ylityksen jälkeen Terveysasemalle voi kulkea joko sisäreittiä kauppakeskus Columbuksen läpi tai ulkoreittiä kulkien Valkopaadentietä.
Sisäreitti:
Ylityksen jälkeen tullaan Columbuksen kauppakeskukseen johtaville oville ja tuulikaappiin. Oikealla on R-kioski ja vasemmalla Hesburger. 
Noin kymmenen metrin päässä tullaan kauppakeskuksen pääkäytävän keskivaiheille. Etelä-pohjoissuunnassa olevan käytävän keskellä on sohvaryhmiä ja istutuksia. Erilaisia liiketiloja on käytävän molemmin puolin. 
Käytävällä käännytään oikealle ja kuljetaan noin 80 metriä etelään, käytävä päättyy Sokeritorille johtaviin oviin. Ovilta kello yhdentoista suunnassa noin kahdenkymmenen metrin päässä sijaitsee Terveys- ja hyvinvointikeskuksen pääsisäänkäynti. 
Terveyskeskuksen sisäänkäynnin tuulikaapista ohjaava lista johtaa vasemmalle takaviistoon noin kymmenen metrin päässä sijaitsevaan neuvontapisteeseen. Neuvontapisteestä lähtee ohjaava lista oikealle kohti kohokarttaa ja A-hissejä. 
B-hisseille mentäessä ohitetaan A-hissi, käännytään aulassa vinosti vasempaan ja risteyskohdassa oikeaan kohti B-hissejä. Jos risteyskohdasta jatkaa suoraan eteenpäin tullaan terveyskeskuksen sisäänkäyntiin.
Ulkoreitti: 
Valkopaadentien ylityksen jälkeen käännytään oikealle kohti Sokeritoria ja seurataan vasemmalla olevaa kauppakeskuksen seinustaa noin kahdeksankymmentä metriä. Rakennuksen päädystä käännytään kello kymmenen suuntaan kohti terveysaseman pääsisäänkäyntiä, joka on noin kolmenkymmenen metrin päässä. Rakennuksen päädyssä Sokeritorin puolella on kesäisin köydellä rajattu ravintolan terassialue.

Reitti Vuosaaren terveysasemalta metroasemalle
Terveysaseman toisessa kerroksessa ulko-ovet sijaitsevat kello kahden suunnassa A-hisseistä katsottuna. Käytettäessä B-hissejä tullaan ensin kapeaan käytävään, käännytään oikeaan tai vasempaan riippuen siitä, kummalla hissillä on kuljettu. Seurataan ohjaava listaa ja aulassa käännytään vasempaan, ohitetaan A-hissit ja niiden jälkeen kuljetaan muutama metri eteenpäin ja käännytään viistosti vasempaan ulko-oville. 
Ulkona ylitetään Sokeritori noin kello yhdentoista suuntaan kauppakeskus Columbuksen sisäänkäyntiin noin kahdenkymmenen metrin päässä. Kauppakeskus Columbukseen johtavat ovet voi paikallistaa myös liukuovien ja ilmanvaihdon puhaltimien äänistä.
Sisäreitti:
Ovilta kuljetaan pääkäytävällä noin 80 metriä käytävän keskivaiheille, missä se levenee molemmille sivuille. Tässä käännytään vasempaan kohti Valkopaadentielle johtavia ovia. Ylitetään katu ja metroaseman lippuhallin ulko-ovet ovat suoraan edessä. 
Lippuhallissa kuljetaan eteenpäin ja suoraan edessä ovat tavalliset portaat alas, hissit ovat lippuhallin vasemmalla puolella. Ennen portaita on molemmilla puolilla matkalipun lukulaite. Alhaalla käännytään ensin vasempaan laiturialueelle ja sitten oikeaan kohti metrojunaa. 
Jos portaat kiertää vasemmalta, päästään hisseille. Lipun lukulaite on ennen hissiä. Jos kiertää portaat oikealta, tullaan liukuportaille tai niiden vasemmalla puolella sijaitseville tavallisille portaille. Tässä on myös lipun lukulaite.
Alhaalla laiturialueella Helsinkiin ja Espooseen kulkevat metrojunat lähtevät yleensä vasemmanpuoleiselta laiturilta mutta joskus liikennejärjestelyistä johtuen oikealta puolelta.
Ulkoreitti:
Käytettäessä ulkoreittiä terveysaseman ovilta kuljetaan Sokeritorin yli kello kymmenen suuntaan noin kolmekymmentä metriä, ohitetaan oikealla sijaitseva ravintolan terassi ja rakennuksen päädyssä käännytään kulman ympäri oikealle Valkopaadentielle. 
Seurataan noin kahdeksankymmentä metriä rakennuksen seinää oikealla, kunnes Columbuksen sisäänkäynnin ovet kuuluvat oikealla, käännytään vasemmalle, ylitetään suojatie ja saavutaan metroaseman lippuhallin oville.
Loppu